Rahandusministeerium

Endla 13

10122 Tallinn Meie 19.12.2016 nr 4/297

**Pöördumine seoses avaliku huvi üksuse regulatsiooniga**

Lugupeetud härra minister!

Esitame Eesti suurimate audiitorühingute, Audiitorkogu ja Eesti Kaubandus-Tööstuskoja ühispöördumise seoses probleemiga, mis kahjustab meie riigi ärikeskkonda, ent on piisava poliitilise tahte olemasolu korral lahendatav ilma mingite negatiivsete kaasmõjudeta.

Probleem puudutab avaliku huvi üksuse (edaspidi: AHÜ) regulatsiooni siseriiklikus õiguses. Teatavasti tuleneb Euroopa (otsekohalduvast) määrusest (EL) 537/2014 AHÜ-dele ja nende audiitoritele mitmeid erinõudeid, keelde ja piiranguid, mis osaliselt laienevad ka AHÜ-dega seotud Eesti või rahvusvahelistele kontserniettevõtetele, samuti AHÜ audiitori võrgustikettevõtetele. Mitmed neist teguritest muutuvad asjakohaseks alates 1. jaanuarist 2017.

Nii AHÜ-del endil kui audiitorühingutel on olnud juba terve aasta vältel teadmine, et selle aasta sees vastu võetava audiitortegevuse seaduse muutmise seadusega (AudSMS) täpsustatakse siseriiklikult AHÜ-de kriteeriume, nii et nende hulk Eestis oluliselt väheneb. See vabastaks ligi 165 suurimat Eesti ettevõtet, asutust või kohaliku omavalitsuse üksust ning nende audiitorit täiendavast halduskoormusest.

Meile on hiljuti teatavaks saanud, et oodatud audiitortegevuse seaduse muudatused (s.h AHÜ-de regulatsioon) jäävad Eesti õigusruumi sel aastal vastu võtmata. Saame aru, et Rahandusministeeriumi võimalused olukorra lahendamiseks on piiratud, ent arvestades probleemi tõsidust ja kiireloomulisust, loodame, et leiate võimaluse kaasa aidata Eesti ärikeskkonna usaldusväärsuse ja stabiilsuse tagamise nimel lahenduse leidmiseks. Võimalusi selleks on kindlasti mitmeid, ent allakirjutanute hinnangul oleks kõige otstarbekamaks lahenduseks audiitortegevuse seaduse kiirkorras muutmine ainult § 13 (Avaliku huvi üksus) osas, sellisel kujul nagu see on sätestatud olemasolevas Rahandusministeeriumi koostatud AudSMS eelnõus.

Nii Eesti ettevõtjad kui ka audiitorite professioon soovivad olla Eesti riigi oluliseks partneriks. Loodame, et ettevõtjate ja arvestusala parimate asjatundjate arvamusi ja hinnanguid Eesti ettevõtluskeskkonda oluliselt mõjutava seadusandluse kujundamisel kuulda võetakse ja arvestatakse nii nüüd kui tulevikus.

Lugupidamisega

*/allkirjastatud digitaalselt/*

Mait Palts, Märt-Martin Arengu,   
Eesti Kaubandus-Tööstuskoja peadirektor Audiitorkogu president

Ago Vilu, Ivar Kiigemägi,

AS PricewaterhouseCoopers juhatuse esimees Ernst & Young Baltic AS juhatuse liige

Andris Jegers, Monika Peetson,

KPMG Baltics OÜ juhatuse esimees AS Deloitte Audit Eesti juhatuse liige

Mait Nõmmiste, Sven Siling,

Grant Thornton Baltic OÜ juhatuse esimees BDO Eesti AS juhatuse liige